नक्सली संगठन PLFI का कमांडर दिल्ली में गिरफ्तार, 7 साल से था फरार
पुलिस ने बताया कि पूछताछ के दौरान राम ने खुलासा किया है कि वर्ष 2012 में वह PLFI सदस्य के संपर्क में आया था। इसके बाद उसे हथियार मुहैया कराए गए और वह वसूली के काम में लग गया।
नई दिल्ली: दिल्ली पुलिस (Delhi Police) ने नक्सली संगठन पीपुल्स लिबरेशन फ्रंट ऑफ इंडिया (PLFI) के कमांडर को राष्ट्रीय राजधानी के धौला कुआं इलाके से गिरफ्तार (PLFI Commander Arrest) किया है। अधिकारियों ने शनिवार को यह जानकारी दी। उन्होंने बताया कि गिरफ्तार आरोपी की पहचान अनुराग राम उर्फ अनुराग सादलोहर उर्फ दलबीर के तौर पर की गई है। अधिकारियों ने बताया कि पुलिस को सूचना मिली थी कि नक्सली संगठन का कमांडर दिल्ली में छिपा हुआ है। उन्होंने बताया कि राम छत्तीसगढ़ (Chhattisgarh) के जशपुर जिला अदालत में बने लॉकअप से फरार हो गया था। यह PLFI का सक्रिय सदस्य है और कई मामलों में वांछित है। वरिष्ठ पुलिस अधिकारी ने बताया कि राम गत सात साल से पंजाब (Punjab) और हरियाणा (Haryana) के सीमावर्ती इलाकों में छिपा हुआ था। पुलिस उपायुक्त (अपराध) राजेश देव ने बताया कि शुक्रवार को पुलिस ने धौला कुआं के पास जाल बिछाया और आरोपी को गिरफ्तार कर लिया। पुलिस ने बताया कि पूछताछ के दौरान राम ने खुलासा किया है कि वर्ष 2012 में वह PLFI सदस्य के संपर्क में आया था। इसके बाद उसे हथियार मुहैया कराए गए और वह वसूली के काम में लग गया। उसकी अपने ही गांव के कुछ लोगों से दुश्मनी थी और उसने अपने ही गांव के एक व्यक्ति पर गोली चलाई थी। पुलिस उपायुक्त ने बताया कि 26 फरवरी 2013 को राम अपने साथियों के साथ व्यापारी के घर में दाखिल हुआ और दो लाख रुपये की मांग की। राजेश देव ने बताया कि राम को झारखंड से गिरफ्तार किया गया था। चूंकि छत्तीसगढ़ के जशपुर में उसके खिलाफ मामला दर्ज था, उसे रिमांड पर वहां ले जाया गया। उन्होंने बताया कि 26 मई 2014 को 23 विचाराधीन कैदियों को जशपुर जिला कारागार से सुनवाई के लिए जशपुर जिला अदालत लाया गया और उन्हें लॉकअप में रखा गया। पुलिस ने बताया कि राम, तीन अन्य आरोपियों के साथ हिरासत से फरार होने में सफल हो गया था।